《鲁直弟稚川作屋峰顶名云巢》
宋代·释德洪

只今海上青石牛，曾卧天子黄金屋。下看朱紫如堵墙，上前诸公遭牴触。

眼高四海镜面空，潜山归来巾一幅。惭愧君家小冯君，自是河东真鸑鷟。

文章五色体自然，秋水精神出眉目。人间不识但闻名，水非醴泉石非玉。

江南一峰独高寒，时时笑语云间宿。弟兄出处两相高，故作云巢对山谷。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。